**Huittisten meijeri** on Huittisten kaupungin keskustaajamassa Lauttakylässä sijaitseva kulttuurihistoriallisesti arvokas vanha meijerikiinteistö. Vuonna 1922 valmistuneessa rakennuksessa toimi meijeri aina vuoteen 1988 saakka, jonka jälkeen paikalla on ollut muun muassa erilaista yritys- ja kulttuuritoimintaa. Punkalaitumenjoen rannalla sijaitseva meijeri liittyy maisemallisesti läheiseen Kivirannan kartanoon ja sen rakennuksiin. Huittisten meijeriä pidetään Nummen ja Isonkyrön osuusmeijerien ohella yhtenä Suomen merkittävimmistä vanhoista meijerirakennuksista.

Historia
--------

Huittisten meijeri.
Huittisten ensimmäinen meijeri rakennettiin Kivirannan kartanon maille vuonna 1876. Nykyisellä paikalla Punkalaitumenjoen ylittävän Särkimyssillan kupeessa toiminta alkoi maaliskuussa 1900, jolloin edellisen vuoden puolella valmistunut ajanmukainen meijerirakennus otettiin käyttöön. Osuusmeijerin perustaja oli Huittisten Maamiesseuran edeltäjä Huittisten Isäntäyhdistys.

Heinäkuun 1917 maatalouslakon aikana Huittisten Osuusmeijerillä sattui välikohtaus, jossa lakkoilevat maataloustyöntekijät ottivat yhteen meijerille linnoittautuneiden maataloustuottajien muodostaman vartiokaartin kanssa. Kyseessä oli Suomen ensimmäinen väkivaltainen poliittinen yhteenotto yli kymmeneen vuoteen, ja sitä on pidetty myös Suomen sisällissotaan johtaneiden tapahtumien lähtölaukauksena.

Nykyinen Hankkijan suunnitteleman mallin mukaisesti rakennettu meijerikiinteistö valmistui vuonna 1922. Se oli niin moderni, että meijeri pääsi jopa Vihtori Ylisen maalaamaan Valistuksen opetustauluun maitoteollisuuden esimerkkinä. Varsinaiset tuotantotilat sijaitsivat kaksikerroksisen rakennuksen ensimmäisessä kerroksessa ja toisessa oli toimisto- sekä asuinhuoneistoja. Rakennuksessa oli myös laajat kellari- ja ullakkotilat. Tuotantolaitoksen lisäksi alueella on myös 1900-luvun alkuvuosilta peräisin oleva puinen asuinrakennus. 
Meijerin oma myymälä sijaitsi nykyisen kaupunginkirjaston kohdalla maantien toisella puolella. Meijerin toiminta päättyi lopulta vuonna 1988, minkä jälkeen kiinteistö siirtyi Huittisten kaupungin omistukseen.

Nykyinen käyttö
---------------

Rakennuksessa on parin viime vuosikymmenen aikana ollut muun muassa erilaista kulttuuri- ja yritystoimintaa sekä kaupungin varastotiloja. Lisäksi rakennuksessa on useita asuntoja. Meijerin tiloissa toimii nykyään myös Huittisten kierrätyskeskus.

Vuonna 2010 käynnistyi Tekesin osittain rahoittama projekti, jonka myötä meijerirakennukselle syntyi korjaussuunnitelma. Lisäksi sen viereen kaavoitettiin asuinalue. Aikaisemmin rakennuksesta on suunniteltu muun muassa monitoimitaloa, jonne saneerattaisiin tilaa kulttuuri- ja yritystoiminnalle. Huittisten meijeristä kertova teos *Ehheetä maitoo. Muisteluksia Huittisten meijeristä* julkaistiin vuonna 2013.

Lähteet
-------

1. 1 2 3  Uusi-Seppä, Niina: *Satakunnan kulttuuriympäristöt eilen, tänään, huomenna.*, s. 227. Pori: Satakunnan Museo, 2012. ISBN 978-952-67018-9-9.
2. ↑  Osuustoiminnan arvorakennukset: 12 kärjessä  6/2003. Osuustoiminta. Viitattu 17.3.2016.
3. ↑  Historia Kivirannan kartano. Viitattu 17.3.2016.
4. ↑  Historia Huittisten Maamiesseura. Viitattu 14.3.2016.
5. ↑  Kumousvuodet 1917-1918 Huittisissa Suomi Finland 100.  Arkistoitu. Viitattu 14.3.2016.
6. ↑  Meijerin kauppa *Lauttakylä*.  Arkistoitu 23.3.2016. Viitattu 17.6.2020.
7. ↑  Vanhaan meijeriin haetaan uutta henkeä Huittisissa  15.10.2005. Turun Sanomat. Viitattu 17.3.2016.
8. ↑  Kiertokulma Huittisten kaupunki.  Arkistoitu 23.3.2016. Viitattu 14.3.2016.
9. ↑  Huittinen: Vanha meijerialue syttyy uuteen yhteisölliseen elämään  2012. Tekes.  Arkistoitu 23.3.2016. Viitattu 17.3.2016.
10. ↑  Huittisten meijerin uuskäyttöön konsulttiapua  4.8.2010. Yle Uutiset. Viitattu 17.3.2016.
11. ↑  Ehheetä maitoo - Muisteluksia Huittisten meijeristä kirjaksi  14.11.2013. Alueviesti. Viitattu 14.3.2016.

Kirjallisuutta
--------------

* Karru, Minna (toim.): *Ehheetä maitoo. Muisteluksia Huittisten meijeristä*, Huittisten meijerin muistot talteen -hanke, Huittinen, 2013. ISBN 978-952-93271-9-5.

Aiheesta muualla
----------------

* Kuvia tai muita tiedostoja aiheesta **Huittisten meijeri** Wikimedia Commonsissa

* Ehheetä maitoo - Muisteluksia Huittisten meijeristä blogi